
Tisztelt Képviselő-testület!

I. Előzmények:

2022. május 16-án Fót Város Önkormányzata „Vállalkozások piacra jutását segítő termelői piac fejlesztése Fóton” címmel támogatási kérelmet nyújtott be a „TOP_PLUSZ-1.1.1-21-PT1 Helyi gazdaságfejlesztés” tárgyú pályázati felhívásra, mely TOP_PLUSZ-1.1.1-21-PT1-2022-00013 azonosító számon 230.000.000 Ft vissza nem térítendő támogatásban részesült. Az európai uniós támogatás segítségével Fót belvárosában a meglévő kiszolgáló épület bővítésével fedett piactér és nyitott termékbemutató tér kialakítása valósult meg. 

2024. szeptemberi rendes ülésen, a 148/2024.(IX.26.) KT-határozatban Fót Város Önkormányzat Képviselő-testülete döntött az – akkor még - épülő városi piac üzemeltetéséről, a működési szabályzatról, illetve az épület nyitott részének bezárásáról. 

Időközben a kivitelezés befejeződött, az elkészült 346 m2 hasznos alapterületű piaccsarnok és közösségi tér épület 2024. november 29-én végleges használatbavételi engedélyt kapott.     

II. A döntéshez szükséges információk, tájékoztatások:

A piac mielőbbi üzemeltetésével, működtetésével kapcsolatban a Hivatal és a Fóti Közszolgáltató Kft. munkatársai többkörös egyeztetéseket tartottak. 

Javaslom a korábbi Képviselő-testület által elfogadott 148/2024.(IX.26.) KT-határozat visszavonását az alábbi indokok alapján:
· a mellékletben foglalt Működési szabályzat módosítása, pontosítása szükséges;
· a megkötendő Üzemeltetési szerződés lényeges tartalmi feltétele módosul: változik az üzemeltetési díj összege;
· az épület nyitott részének bezárására vonatkozó tervezési szerződést nem javaslom megkötni.  
A teljes körű üzemeltetésre javaslom a Kft-t megbízni, illetve az 1. sz. mellékletként csatolt Működési Szabályzat tervezetét jóváhagyni.

A piac működéséhez szükséges engedélyek megszerzése után várhatóan 2025. április 5-én megnyílhat a piac a lakosság, a vásárlók számára, így tavasztól lehetőség nyílik a helyi árusok és termelők számára termékeik helyben történő értékesítésére.
2025. évre – alapul véve a környéken működő piacok helyhasználati díjait – alacsonyabb összegű helyhasználati díjak megállapítása célszerű, mely vonzóvá teheti az árusítást a termelők, árusok számára. Ezévre az alábbi egyszeri helyhasználati díjösszegeket javaslom megállapítani:
asztal: 600 Ft/nap, pavilon: 1.000 Ft/nap, fedett pavilon: 1.500 Ft/nap, food track: 3.000 Ft/nap   

A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslat:
…/2025.(II.27.) KT-határozat

1./ Fót Város Önkormányzatának Képviselő-testülete úgy dönt, hogy a 148/2024.(IX.26.) KT-határozatot visszavonja.

2./ Fót Város Önkormányzatának Képviselő-testülete úgy dönt, hogy megbízza a Fóti Közszolgáltató Közhasznú Nonprofit Kft-t a Fót 1118/1 helyrajzi számú ingatlanon megépült városi piac teljes körű üzemeltetésével, valamint jóváhagyja e határozat 1. sz. melléklete szerinti tartalommal a Fóti Piac Működési Szabályzatát. 

[bookmark: _Hlk177723198]3./ Fót Város Önkormányzatának Képviselő-testülete felkéri a Polgármestert, hogy a 2./ pontban meghozott döntés alapján a Fóti Közszolgáltató Közhasznú Nonprofit Kft-vel az Üzemeltetési szerződést az alábbi lényeges tartalmi feltételekkel kösse meg:
· szerződés időtartama: határozatlan;
· üzemeltetési díj: nettó 201.923 Ft/hét;
· üzemeltető kötelezettségei:
· piacfelügyelő alkalmazása;
· jogszabályban előírt szakértő alkalmazása;
· piacszervezési feladatok ellátása;
· piac területének tisztántartása;
· napi helyhasználati díjak beszedése az Önkormányzat javára és nevében; 
· minden év december 31-ig a következő évre vonatkozó helyhasználati díjak javaslatának kidolgozása; 
· szerződés hatályba lépése: a piac üzemeltetési engedély véglegessé válása napján, de legkorábban 2025. április 1. napján.

4./ Fót Város Önkormányzat Képviselő-testülete úgy dönt, hogy a megnyitásra kerülő Fóti Piac helyhasználati díjait 2025. december 31-ig a következő bruttó összegekben határozza meg: asztal 600 Ft/nap, pavilon 1.000 Ft/nap, fedett pavilon 1.500 Ft/nap, food track 3.000 Ft/nap 

Felelős: polgármester
Határidő: 1./ és 2./ pontok: azonnal; 3./ pont: 2025. március 14.; 4./ pont: Fóti Piac megnyitásától 

Melléklet: 
· 1. sz. melléklet, mely egyben a határozati javaslat melléklete is: Fóti Piac Működési Szabályzata

Jogszabályi hivatkozás: 
· Fót Város Önkormányzat Képviselő-testületének 14/2024.(X.8.) önkormányzati rendelete a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és az ezzel összefüggő egyes önkormányzati rendeletek módosításáról 
· Fót Város Önkormányzat Képviselő-testületének 10/2023. (III.31.) önkormányzati rendelete az Önkormányzat vagyonáról és a vagyongazdálkodás szabályairól
· 55/2009. (III.13.) Korm. rendelet a vásárokról, a piacokról és a bevásárlóközpontokról 

